b'\n_START_ARTICLE_\nPliuralizmas (tarptautiniai santykiai)\n_START_PARAGRAPH_\nPliuralizmas \xe2\x80\x93 tarptautini\xc5\xb3 santyki\xc5\xb3 teorija. Pliuralizmas atmeta, viena vertus, valstyb\xc4\x97s, kaip vieningo, neskaidraus veik\xc4\x97jo, bei, kita vertus, tarptautin\xc4\x97s aplinkos kaip i\xc5\xa1 anksto determinuotos ir nepakei\xc4\x8diamos, \xc4\xafvaizd\xc5\xbeius. Pliuralistai mano, kad Valstyb\xc4\x97s veikimui tarptautin\xc4\x97je aplinkoje \xc4\xaftakos gali tur\xc4\x97ti ne tik pati tarptautin\xc4\x97 aplinka, suprantama kaip nepriklausom\xc5\xb3 valstybi\xc5\xb3 interes\xc5\xb3 susid\xc5\xabrimo arena, bet ir kiti veiksniai \xe2\x80\x93 tarptautin\xc4\x97s organizacijos, valstybi\xc5\xb3 vidaus politika ir netgi atskiri individai._NEWLINE_Pagal pliuralistin\xc4\xaf valstyb\xc4\x97s supratim\xc4\x85 u\xc5\xbesienio politik\xc4\x85 formuoja ne valstyb\xc4\x97 kaip abstrakcija, o konkret\xc5\xabs \xc5\xbemon\xc4\x97s ar j\xc5\xb3 grup\xc4\x97s. Pliuralizmo paradigmos \xc5\xa1alinink\xc5\xb3 studijos, remdamosi psichologijos ir fenomenologijos, ypa\xc4\x8d vadinamosios subjektyvios realyb\xc4\x97s s\xc4\x85vokomis, met\xc4\x97 i\xc5\xa1\xc5\xa1\xc5\xabk\xc4\xaf pagrindinei realizmo maksimai, kad sprendim\xc5\xb3 pri\xc4\x97m\xc4\x97jai veikia racionaliai siekdami savo politikos tiksl\xc5\xb3. Realiame pasaulyje d\xc4\x97l nepilnos informacijos, emocij\xc5\xb3 ir blogos komunikacijos veik\xc4\x97j\xc5\xb3 racionalumas yra ribotas. Kognityviniai psichologai ir jais sek\xc4\x99 tarptautini\xc5\xb3 santyki\xc5\xb3 tyrin\xc4\x97tojai nurod\xc4\x97 ribotas \xc5\xbemoni\xc5\xb3 galimybes apdorojant informacij\xc4\x85, kurios objektyviai neleid\xc5\xbeia jiems i\xc5\xa1laikyti visi\xc5\xa1ko racionalumo._NEWLINE_Ma\xc5\xbedaug apie 1970-uosius metus pliuralizmas i\xc5\xa1sikovojo gana \xc5\xbeymias pozicijas politikos moksluose. Pliuralizmo \xc5\xa1alininkai yra \xc4\xafsitikin\xc4\x99, kad atskiri valstyb\xc4\x97s veik\xc4\x97jai, motyvuoti nacionalizmo, etni\xc5\xa1kumo, ideal\xc5\xb3, diplomatini\xc5\xb3 \xc4\xafg\xc5\xabd\xc5\xbei\xc5\xb3 ir tarptautin\xc4\x97s sistemos suvokimo, yra pagrindiniai poky\xc4\x8di\xc5\xb3 pasaulio politikoje \xc5\xa1altiniai. Tarptautin\xc4\x97 sistema gali var\xc5\xbeyti valstybi\xc5\xb3 veiksmus, ta\xc4\x8diau tik individai tuos veiksmus nulemia.'